Introduktion
Forfattere: Kurt Christensen
Tidsskrift: dttk (28-03-2019)

## INTRODUKTION

Dansk  Tidsskrift  for  Teologi  og  Kirke  årgang  2019  lægger stærkt ud med centrale fagteologiske artikler om Luther og om den gammeltestamentlige etik. Selvom Luther-året allerede ligger et par år bag os, og mange måske føler sig mætte på Luther-stof, vil vi næppe nogensinde komme dertil, at vi ikke har meget at lære af Luther. Således konkluderer professor Knut Alfsvåg da også i en meget fin artikel, hvis emne: »Tysk helt eller økumenisk kirkelærer? Hovedtrekk fra 250 års Luther-forskning« må være vældigt vedkommende både for ikke-lutheranere og for alle os, der er ikke-tyske lutheranere.

Den gammeltestamentlige hellighedslov, Tredje Mosebog kapitel 17-26, ligger givetvis som et bagtæppe for mange af de etiske overvejelser, som vi møder i Det Nye Testamente. Men  hvordan  skal  hellighedsloven  forstås  i  sin  egen  kontekst?  Ph.d-stipendiat  Christian  Højgaard  Jensen  undersøger et aspekt ved dette, idet han argumenterer for, at skiftet mellem tiltalen af tilhørerne som »I« og som »du« ikke blot er udtryk for en ren redaktionel aktivitet, men er et bevidst retorisk og strukturelt redskab til at åbne for teksternes teologiske indhold.

Forskningsartiklerne  følges  op  af  to  perspektivartikler af mere praktisk teologisk art forfattet af to yngre præster: »Hvad er seks år som præst?« af sognepræst Andreas Rasmussen og »'Vi kommer! Om så det regner med sten!' Pastoralteologiske erfaringer og refleksioner i mødet med asylansøgere og konvertitter fra Iran og Afghanistan« af sognepræst Carsten Ørum Jørgensen.

Endelig afsluttes nummerets artikeldel med et kig ind i det  nytestamentlige  fagområde,  nemlig  en  bearbejdet  ud- gave af en såkaldt prøveforelæsning med temaet »Forholdet mellem Paulus' evangelium og det græske ideal om paideia« fra Klaus Vibes ph.d-forsvar ved Menighedsfakultetet i Oslo, september 2019.

Hertil kommer en række boganmeldelser, der som sædvanlig giver god information om væsentlige teologiske udgivelser.

God læselyst!

Kurt Christensen, ansv. red.